ສະຫະລັດ ຂໍໃຫ້ ປາກີສຖານ ເຄື່ອນໄຫວຕໍ່ຕ້ານ ພວກກໍ່ການຮ້າຍ ຫຼາຍຂຶ້ນ(ວີດີໂອ)
ທ່ານນາງຄລິນຕັນ ລັດຖະມົນຕີການຕ່າງປະເທດສະຫະລັດ ຮຽກຮ້ອງໃຫ້ປາກິສຖານ ທໍາການເຄື່ອນໄຫວຫຼາຍຂຶ້ນ ໃນການຕໍ່ຕ້ານພວກກໍ່ການຮ້າຍ
ທ່ານນາງຮີນລາຣີ ຄລິນຕັນ ລັດຖະມົນຕີການຕ່າງປະເທດສະຫະລັດ ກ່າວວ່າ ປາກິສຖານຄວນຈະດໍາເນີນການຫຼາຍຂຶ້ນ ເພື່ອຕໍ່ສູ້ປາບປາມ ກັບການກໍ່ການຮ້າຍແລະວ່າ ສະຫະລັດມີຄວາມໝັ້ນໝາຍທີ່ຈະຕິດຕາມ ລ່າກຸ່ມກໍ່ການຮ້າຍ ທີ່ມີຖານປະຕິບັດງານຢູ່ໃນປາກິສຖານ ທີ່ໄດ້ຂົ່ມຂູ່ສະຫະລັດ ອັຟການິສຖານ ແລະພັນທະມິດອື່ນໆນັ້ນ ຫຼັງຈາກທໍາການໂອ້ລົມສົນທະນາກັນ ໃນວັນອັງຄານມື້ນີ້ທີ່ກຸງນີວເເດນລີກັບຄູ່ຕໍາແໜ່ງທ່ານ S M Krishna ຂອງອິນເດຍແລ້ວ ທ່ານນາງ ຄລິນຕັນ ກ່າວຕໍ່ບັນດານັກຂ່າວວ່າ ສະຫະລັດ ແລະອິນເດຍ ຮູ້ດີກ່ຽວ ໂສກນາຕະກໍາຕ່າງໆຈາກການກໍ່ການຮ້າຍຢູ່ໃນປະເທດຂອງຕົນ ນອກ ນັ້ນທ່ານນາງ ຍັງກ່າວເຊ່ນກັນວ່າ ພວກກໍ່ການຮ້າຍໃນປາກິສຖານ ໄດ້ ສັງຫານປະຊາຊົນປາກິສຖານໄປແລ້ວ 30 ພັນຄົນ ຊຶ່ງທ່ານນາງຄລິນຕັນກ່າວຕື່ມວ່າ: “ພວກເຮົາຢາກເຫັນລັດຖະບານປາກິສຖານ ດໍາເນີນການຫຼາຍຂຶ້ນຕື່ມ ປາກິສຖານຈຳເປັນຈະຕ້ອງໃຫ້ໝັ້ນໃຈວ່າ ດິນແດນຂອງຕົນບໍ່ໄດ້ຖືກໃຊ້ເປັນຖານສໍາລັບການໂຈມຕີຂອງພວກກໍ່ການຮ້າຍຢູ່ໃນແຫ່ງຕ່າງໆ ຮວມທັງໃນປາກິສຖານເອງ ” ໃນຖ້ອຍຖະແຫຼງທີ່ກ່າວໄປໃນເມືອງ Kolkata ໃນມື້ວານນີ້ ທ່ານນາງຄລິນຕັນເວົ້າວ່າ ປາກິສຖານບໍ່ໄດ້ທໍາການເຄື່ອນໄຫວ ຕາມຄໍາຮຽກຮ້ອງຂອງສະຫະລັດແລະອິນເດຍ ເພື່ອຈັບກຸມຫຼືດໍາເນີນຄະດີຜູ້ກໍ່ການຮ້າຍປາກິສຖານ ນາຍ Hafiz Mohammad Saeed ທີ່ຖືກກ່າວຫາວ່າ ມີບົດບາດອັນສໍາຄັນໃນການໂຈມຕີຂອງພວກກໍ່ການຮ້າຍ ໃນປີ 2008 ທີ່ນະຄອນມູມໄບ ຂອງອິນເດຍ ທີ່ໄດ້ສັງຫານຜູ້ຄົນໄປ 166 ຄົນນັ້ນ ໃນວັນອັງຄານມື້ນີ້ທ່ານນາງຄລິນຕັນກ່າວວ່າ ສະຫະລັດແລະອິນເດຍ ຕ້ອງການຄວາມ ຮ່ວມໄມ້ຮ່ວມມືກັນໃນດ້ານຄວາມປອດໄພໃຫ້ເລິກລົງໄປອີກ ແລະວ່າທັງສອງປະເທດມີ ເປົ້າໝາຍຮ່ວມກັນໃນການປົກປ້ອງບໍ່ໃຫ້ອີຣ່ານມີອາວຸດນີວເຄລຍ ທ່ານນາງຄລິນຕັນໄດ້ ສະແດງຄວາມຍ້ອງຍໍອິນເດຍໃນການເອົາບາດກ້າວຕ່າງໆໃນໂຮງກັ່ນນໍ້າມັນຂອງຕົນໃນ ການລົດຜ່ອນ ການນໍາເຂົ້ານໍ້າມັນຈາກອີຣ່ານ ໃນຖານະເປັນພາກ ສ່ວນນຶ່ງຂອງການສືບ ຕໍ່ປຸກລະດົມເພື່ອກົດດັນກຸງເຕຫະຣ່ານກ່ຽວກັບໂຄງການນີວເຄລຍທີ່ເປັນບັນຫາໂຕ້ແຍ່ງ ກັນນັ້ນ